|  |
| --- |
| PATVIRTINTAMažeikių rajono savivaldybės visuomenės sveikatos biuro direktoriaus 2016 m. gruodžio d. įsakymu Nr.  |

**MAŽEIKIŲ RAJONO SAVIVALDYBĖS VISUOMENĖS SVEIKATOS BIURO KORUPCIJOS PREVENCIJOS 2017-2019 M. PROGRAMA**

**I. BENDROSIOS NUOSTATOS**

1. Mažeikių rajono savivaldybės visuomenės sveikatos biuro korupcijos prevencijos 2017-2019 m. programos (toliau – Programa) paskirtis – užtikrinti veiksmingą ir kryptingą korupcijos prevenciją ir kontrolę Mažeikių rajono savivaldybės visuomenės sveikatos biure (toliau – Biuras) 2017-2019 m. laikotarpiu.

2. Programa parengta vadovaujantis Lietuvos Respublikos korupcijos prevencijos įstatymu, Nacionalinės kovos su korupcija 2015-2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537, Lietuvos Respublikos viešojo administravimo įstatymu, Lietuvos Respublikos viešųjų ir privačių interesų derinimo valstybinėje tarnyboje įstatymu, Lietuvos Respublikos Vyriausybės 2002 m. spalio 8 d. nutarimu Nr. 1601 „Dėl korupcijos rizikos analizės atlikimo tvarkos patvirtinimo“, Lietuvos Respublikos Vyriausybės 2004 m. gegužės 19 d. nutarimu Nr. 607 „Dėl padalinių ir asmenų, valstybės ir savivaldybių įstaigose vykdančių korupcijos prevenciją ir kontrolę, veiklos ir bendradarbiavimo taisyklių patvirtinimo“, Specialiųjų tyrimų tarnybos direktoriaus 2011 m. gegužės 13 d. įsakymu Nr. 2-170 „Dėl Valstybės ar savivaldybių įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijų patvirtinimo“.

3. Programoje vartojamos sąvokos atitinka Programos 2 punkte nurodytuose teisės aktuose apibrėžtas sąvokas.

**II. KORUPCIJOS SAMPRATA**

4. **Korupcija** – bet koks tarnautojo ar jam prilyginto asmens elgesys, neatitinkantis jiems suteiktų įgaliojimų ar nustatytų elgesio standartų, ar tokio elgesio skatinimas siekiant naudos sau ar kitiems asmenims ir taip pakenkiant asmenų ir valstybės interesams.

5. **Korupcinio pobūdžio teisės pažeidimai** – korupcinio pobūdžio nusikalstama veika ir jai tapatūs pagal pobūdį, tačiau mažiau pavojingi teisės pažeidimai, už kuriuos numatyta administracinė, drausminė ar kitokia teisinė atsakomybė. Tai yra vienas iš pavojingiausių socialinių reiškinių, keliantis grėsmę žmogaus teisėms, demokratijai ir teisinei valstybei, iškreipiantis socialinį teisingumą, konkurenciją, verslo sąlygas, stabdantis ekologijos plėtrą, keliantis pavojų valstybės valdymui, valstybės institucijų stabilumui ir visuomenės moralei.

6. Korupcinio pobūdžio nusikalstamos veikos: kyšininkavimas, tarpininko kyšininkavimas, papirkimas. Kitos nusikalstamos veikos paperkant ar siekiant asmeninės naudos: kario, valstybės tarnautojo ar kito darbuotojo piktnaudžiavimas tarnybine padėtimi arba įgaliojimų viršijimas, tarnybos pareigų neatlikimas, piktnaudžiavimas oficialiais įgaliojimais, piktnaudžiavimas pasitikėjimu tarnybinėje, komercinėje, ūkinėje ar finansinėje veikloje, dokumentų ar matavimo priemonių suklastojimas, sukčiavimas, turto pasisavinimas ar iššvaistymas, tarnybos paslapties atskleidimas, komercinės paslapties atskleidimas, viešųjų pirkimų tvarkos pažeidimas, neteisingų duomenų apie pajamas, pelną ar turtą pateikimas, nusikalstamu būdu įgytų pinigų ar turto legalizavimas, taip pat tyčinis ir nusikalstamas buhalterinio dokumento ar įrašo, kuriame nurodoma melaginga arba netiksli informacija, sukūrimas arba panaudojimas ar neteisėtas atlikto mokėjimo neužregistravimas ar kitos nusikalstamos veikos, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą.

**III. VEIKLOS SRITYS, KURIOSE GALIMA KORUPCIJOS PASIREIŠKIMO TIKIMYBĖ**

7. Sveikatos sistemos įstaigų (Sveikatos apsaugos ministerijos ir jai pavaldžių įstaigų, asmens ir visuomenės sveikatos priežiūros įstaigų bei kitų įstaigų) vykdoma veikla yra priskiriama prie veiklos sričių, kuriose galimas korupcijos pasireiškimas.

8. Biuro veikloje galima išskirti šias veiklos sritis, kuriose galima korupcijos pasireiškimo tikimybė:

8.1. prekių ir (ar) paslaugų viešieji pirkimai;

8.2. nelegalūs mokėjimai teikiant visuomenės sveikatos priežiūros paslaugas gyventojams, juridiniams asmenims;

8.3. konkursai eiti pareigas Biure.

**IV. PROGRAMOS TIKSLAS IR UŽDAVINIAI**

9. Programos tikslas - išaiškinti ir šalinti korupcijos Biure prielaidas, užtikrinti skaidresnę ir veiksmingesnę Biuro bei jo darbuotojų veiklą.

10. Programos uždaviniai:

10.1. parengti korupcijos prevencijos programą;

10.2. didinti viešųjų pirkimų Biure organizavimo ir atlikimo viešumą, skaidrumą ir kontrolę;

10.3. bendradarbiauti korupcijos prevencijos ir kontrolės klausimais;

10.4. informuoti apie galimas korupcines veikas ir nustatytus korupcijos Biure atvejus;

10.5. šalinti prielaidas, sudarančias sąlygas Mažeikių rajono savivaldybės visuomenės sveikatos biuro darbuotojams pasinaudoti tarnybine padėtimi;

10.6. šviesti ir informuoti visuomenę ir Biuro darbuotojus korupcijos prevencijos klausimais.

**V. PROGRAMOS TIKSLO IR UŽDAVINIŲ VERTINIMO KRITERIJAI**

11. Programos ir jos įgyvendinimo priemonių vykdymas ir kontrolė vertinami pagal šiuos rodiklius:

11.1. įvykdytų Programos įgyvendinimo priemonių plano priemonių skaičius;

11.2. neįvykdytų Programos įgyvendinimo priemonių plano priemonių skaičius;

11.3. programos įgyvendinimo priemonių plano priemonių įgyvendinimas nustatytais terminais;

11.4. pranešimų apie galimus korupcinio pobūdžio teisės pažeidimus skaičius.

12. Kiekviena konkreti Programos įgyvendinimo priemonių plano priemonė vertinama pagal Programos priemonių plane nustatytus vertinimo kriterijus.

**VI. KORUPCIJOS PREVENCIJOS PROGRAMOS ĮGYVENDINIMAS**

13. Programos uždaviniams įgyvendinti sudaromas Mažeikių rajono savivaldybės visuomenės sveikatos biuro korupcijos prevencijos 2017-2019 m. programos įgyvendinimo priemonių planas, kuris nustato priemones, jų vykdymo terminus bei vykdytojus.

14. Programos įgyvendinimo priemonių planas yra neatskiriama šios Programos dalis. Jis tvirtinamas ir atnaujinamas Biuro direktoriaus įsakymu, atsižvelgiant į galimas ar nustatytas korupcijos pasireiškimo visuomenės sveikatos priežiūroje sritis ir šios Programos įgyvendinimą.

15. Už šios Programos nuostatų bei priemonių įgyvendinimą teisės aktų nustatyta tvarka atsakingi Biuro direktorius ir Biuro direktoriaus paskirtas asmuo, atsakingas už korupcijos prevencijos ir kontrolės vykdymą.

Siekiant veiksmingai įgyvendinti Programą, pasirašytinai supažindinti visi Biuro darbuotojai.

**VII. BAIGIAMOSIOS NUOSTATOS**

1. Programa visuomenei pateikiama Mažeikių rajono savivaldybės visuomenės sveikatos biuro interneto svetainėje adresu www.mazeikiuvsb.lt.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_